Uz povike Alahu-ekber (Bog je veliki), Bojan Nikolić je na policajce nasrnuo mačetom pa su oni preventivno ispalili hitac u vazduh.

Prilikom drugog nasrtaja Nikolića na policiju, on je ranjen u nogu, a nakon toga i uhapšen.

U međuvremenu, Nikolić je jedno vreme bio zabarikadiran u kući.

Kako javlja dopisnik RTS-a, reč je o osobi koja je pre tri godine prešla u islam i koja tvrdi da pripada vehabijskoj organizaciji. U romskom naselju Kučevski lug u kojem živi zovu ga vehabija, ali se ne može pouzdano tvrditi da govori istinu.

Iako je i ranije ispoljavao preku narav, od kada je prešao u islam počeo je sa pretnjama kako će sve pobiti i kako će doći njegova braća.

Međutim, sumnja se da Nikolić uopšte i ne poznaje Kuran.

Kako RTS nezvanično saznaje, ne postoje saznanja da je Nikolić deo nekog pokreta i da se radi o osobi koja je ranije poznata policiji.

Policija se o ovom slučaju do sada nije zvanično izjasnila. Istragu o ovom incidentu vodiće Više javno tužilaštvo u Kraljevu.